Școala Gimnazială "Învăţător Vasile Hlihor" din comuna suceveană Baia s-a făcut de rîs la simularea Evaluării Naționale. Nu ne referim la faptul că elevii acestei școli au contribuit din plin la procentul catastrofal de promovabilitate la matematică, procent care la nivelul județului Suceava a fost de sub 40%. Profesorii de-acolo, cei din comisia de examen, au descărcat subiecte care s-au dat în alți ani. Conform purtătorului de cuvînt al Inspectoratului Școlar Suceava, Cezar Anuței, cei șase elevi de clasa a VIII-a aflați în aceeași sală de examen au rezolvat sau au încercat să rezolve problemele primite, însă lucrările nu au putut fi încărcate în platforma digitală pentru a fi corectate și centralizate. Din cauza gafei profesorilor, școala din Baia nu va avea voie să organizeze examenul de evaluare națională din această vară. Numai atît? Dar nu se organizează și o comisie la nivelul Inspectoratului Școlar care să vadă dacă nu cumva la unitatea de învățămînt din Baia doar se simulează că se face școală?